Irina Zamfirescu de la ActiveWatch spune la RFI că e nevoie de iluminat festiv de sărbători în București, dar că nu trebuie încălcate normele de bun simț administrativ: ”Avem marota primarului general, din primăvară, de când s-a constituit bugetul și până în vară, când ne-a amenințat cu falimentul, că Primăria Capitalei se află în faliment. Deci teoretic, ne uitam la un buget aflat mult în zona de austeritate, o chestiune promovată intens chiar de primarul Capitalei. În aceste condiții, totuși, iată, ne permitem să alocăm dublu fonduri pentru luminițele de Crăciun”.

”Eu nu sunt absurdă, îmi dau seama că discutăm despre o Capitală europeană, nu se poate să nu ai un minim iluminat festiv. Discutăm despre dimensionarea acestei situații. Dacă vreți, discutăm despre bun simț administrativ, în condițiile în care există atâtea urgențe și atâția oameni nemulțumiți de o chestiune denumită chiar de primarul Capitalei ca fiind infrastructură critică, RADET-ul și ai atâția oameni supărați pe o chestie atât de elementară, să extinzi aproape la dublu față de anul trecut un buget pentru iluminat festiv mi se pare o îndrăzneală destul de mare chiar și pentru actuala conducere a Primăriei Capitalei”, conchide Irina Zamfirescu.